Lørdag aften er der brudt ild i en børnehave, der er under renovering, i Strandby.

En renovering af en børnehave i Strandby nord for Frederikshavn kommer formentlig til at tage lidt længere end først ventet. Der er lørdag aften brudt ild i børnehaven, der ligger på Strandvej 2, og brandvæsenet er på stedet. Det oplyser vagtchef hos Nordjyllands Politi Mogens Hougesen. - Vi er kun lige landet deroppe, så jeg ved ikke, hvor galt det er. Men jeg hører fra brandvæsenet, at børnehaven er overtændt, og at der godt ild i den, siger Mogens Hougesen. Vagtchefen peger på, at der måske kan være noget i forbindelse med renoveringen af børnehaven, der har startet branden, men det er rent gætværk på nuværende tidspunkt. Brandvæsenet kæmper lige nu med flammerne, og det har ikke været muligt at få fat på indsatslederen fra Nordjyllands Beredskab på stedet.